pardon belast met civile beteringhen
kaerle etc. allen den ghenen die desen onsen brief sullen sien saluyt
wy hebben ontfanghen die oetmoedige supplicatie van claus janss
die men heet van zwolle ingesetenn onser stadt van antwerpen nu ter tyt
gevangen binnen der selver stede inhoudende hoe dat hy suppliant sonder
tactancie gesproken alle zyne leefdage lanck geweest es een man
van eeren hebbende zyne neeringe altyt duechdelyck ende rechtveerdelyck
gedaen ende doer zyn industrie ende zwaeren arbeyt heeft hy gecregen
ende gewonnen al dat hy inde werrelt heeft sonder dat hy van zynen
oft zynder huysvrouwen wegen eenich goet gehadt oft ontfangen
heeft ende al eest dat hy een goet simpel slecht man es die noyt
een letter en heeft cunnen lesen noch scryven heeft hy nochtans
met alle de werelt altyt alsoe oprechtelyck gehandelt dat noyt
mensche en heeft metter waereyt gesegt oft cunen geseggen dat hy
yemand een $$$ ongelycx oft te cort gedaen heeft ende dat meer
es aleest zake dat hy een oudt man es zoe heeft hy binnen cortten
iaeren herwaerts vuyt puerder devocien versocht gehadt theylich
landt ende stadt van ierusalem nu eest zoe dat de voirs. suppliant ende
ylen else nedermans zyn wyf was die wel dertich iaeren oft daer
omtrent in huwelycken staete geseten hebben egeene kinderen gecregen
en hebben dwelck zy lieden siende ende considererende dat al tgene dat
zy hadden hen van god almachtich gegundt was ende duer hueren sueren
arbeyt gecregen waere soe hebbe deselve suppliant ende zyne voirs. huysvro
huysvrouwe altyt gewilt ende malcanderen toegeseyt dat huerer
beyder goeden nae de doot vanden lancxtlevende souden moeten toecommen
bliven ende gedistribueert worden den armen menschen om goids wille
gelyck silieden te meer stonden voere officieren notaris ende getuygen
ende andere publicque persoenen alzoe verclert verleden ende geordineert
hebben gehadt ende sunderlinge hebben zy lieden die generale diposicie
van allen hueren goeden alsoe gelyck hy suppliant ende zyne huysvrouwe
meynden ende altyt verstaen hadden bekent ende gepasseert gehadt
voer scepenen van zwolle hoe wel dat den brief daer op gemaict
ende beworpen zynen dat zoe oepelyck nyet inne en houdt oft en
begrypt ende aleest zoe dat else nedermans syn wyff doer
inductie ende perswasie van eenigen van hueren vrienden ende ter
contemplacien vanden selven tegen hueren wille ende meyninge
eens anderssins schynt verclaert te hebbene dyen nyet tegenstaende
heeft zy daer nae ende ter doot toe wederom altyt de contrarie
gewilt ende geordineert hebbende daer nae te meer stonden vercleert
ende oyck in huere vuyterste dat de arme ende nyet huere pretense
magen souden succederen in huere goeden in welck propost zy
gestorven es ende heeft die disposicie met huerer doot geconfirmeert
nietemin huere pretense erfgenaemen ab intestato daer op nyet
willende letten arbeydende den armen miserabelen menschen
huere gelegateerde goeden tonrechte aff te nemende ende de goeden
selve te houdene vuyt crachte vanden voirs. pretensen testamente
thuerer contemplacien eens als voer beyde byde voirs. else
gemaect maer daer nae te meer stonden gerevoceert hebben de
$$ aelmoeseniers onser stadt van antwerpen die waerachtige
erfgenaemen a testato zyn te rechte betrocken voer die wethouders
onser voirs. stadt van antwerpen aldaer de zaeke alnoch hangende
es ongedecideert ende om de voirs. aelmoesenirs tot hueren goeden
rechte te helpene heeft hy suppliant den voirs. aelmoesenirs
gecommuniceert alle het bescheedt dwelck hy wiste van brieven testamenten
ende anderen daer mede zy eenichsins mochten wesen geinstitueert
ende onder andere want hy suppliant lesen noch scryven en l kan
heeft hy hen gecommuniceert den voirs. scepenen brief van zwolle by
hem ende der voirs. elsen zynen wyve aldaer voer scepenen
gepasseert ende dien brief hoorende lesen heeft bevonden dat dien brief
nyet gescreven en was gelyck hy suppliant ende zyn wyf dien meynden
bekent ende verleden te hebbene want inden selven scepenen brieff
stondt alleene geroert die goeden die zy hadden bynnen der stadt ende
vryheyt van zwolle die als egeene en waeren gemerct dat huere
goeden als coopmanscappen ende crediten waeren in andere plaetsen
ende provincien ende vanden ghenen daer zy aff gedisponeert meynden
te hebbene die en waeren oft en schenen inden selven brief
nyet gescreven te zyne directelyck contrarie der intencien
meyningen wille ende disposicie vanden voirs. suppliant ende zynder
huysvrouwen die nyet van hueren goeden binnen swolle maer
generalen van allen hueren goeden hadden gedisponeert doer welck
de voirs. suppliant als een simpel man meynende dat de arme
miserable mensschen souden hebben moegen wordden gefrustreert van
hueren waerachtigen ende oprechten legaten ende om daerop ende inne
te providerene alleene vuyt rechter caritaten meynende de suppliant
god den heere almachtich eenen aengenamen diesten te doene ende de
warachticheyt ende rechtverdicheyt te vorderene heeft eenen
ionghen van zynder kennessen die by gevalle alsdoen tot zynen
huyse was in eenen ouden geraseerden scepenen brief by h$$$
voirtyden geraseert doen scryven vuyten copien vanden eersten scepene
brieve tot zwolle gepasseert de malinge disposicie ende ordonnancie
gelyck hy ende zyn wyff die inder waereyt meynden voer de scepene
tot zwolle bekent ende verleden te hebbene hoewel dat dyen nyet
zoe ample gestelt oft tselve daer inne alzoe expresselyck gescreven
en stonde welcke brief alzoe byden voirs. iongen gescreven
zynde hy gecommuniceert heeft den voirs. aelmoeseniers hen seggende
dat den brief tot zwolle gepasseert inderwaerheyt alzoe geschiet
ende hun meynninge ende wille was geweest waere gelyck hy hen daer
overgaf ende want de voirs. aelmoeseniers met dyen geraseerden
brieve sonder eenich quaet te denckene oft te vermoedene hen
scijnen te hebben willen behelpene in rechte is de voirs. suppliant
by onse schoutet van antwerpen aengetast geweest ende gevangen
gestelt aldaer hy nochtertyt in stricter gevangenisse gehouden
wordt ter zaeken voirscreven ende want de voirs. suppliant tgene
des voirs. es nyet en heeft gedaen dan puerlyck om de minne goidts
vordernisse vanden armen ende op dat de waerheyt zoude
triumpheren ende egheenssins gedacht en heeft daer aene te
meserene maer meynde wel gedaen te hebbene soe heeft hy
ons zeer oetmoedelyck gebeden om de passie ons heeren dat
ons gelieven wille hem te remitterene tghene dat hy tegens ons
oft der iusticien in deser mesdaen mach hebben hem doende
relaxeren vander hachten daer hy inne gehouden wordt ende
abolerende tselve mes$ hem te rabiliterene ende stellende
in zynen iersten staet goeden naem ende faem daer hy altyds
inne geweest heeft ende hem hier op verleenen onse behoirlycke
opene brieven daer toe dienende soe te wetene dat wy de
zaeken voirscreven overgemerct ende hier op gehadt tadvys eerst
van onsen schoutet van antwerpen ende marcgrave ons lants
van ryen daer nae van onser advocat fiscael ende luyden van
onsen cameren vanden reck$$ in brabant ende voirts. van onsen
lieven ende getruwen de hoofden tresorier general ende gecommitteerde
van onsen demeynen ende financie den voirs.suppliant genegen wesen
tzynder voirs. supplicacie ende hem willen in dit stuck gracie
ende genade prefereren voer stranheyt van iusticie hebben vuyt
onse rechte wetenheyt ancturiteyt ende volcommen macht vergeven
quytgeschonden ende geaboleert vergeven schellen quyte ende
aboleren by desen tstuck ende mes$$ boven verclairt mitgae$$
alle peyne ende amende corporelle ende criminelle daer
inne hy ter cause van dien met dieser aencleest iegens ons
ende iusticie mesdaen ende mesbruyct mach hebben ende hebben
hem als hieraff wedergestelt ende gerestitueert tzynder goede
fame ende naeme $$ onser voirs. stadt van antwerpen
metgaedens $$$ tzynen onverbuerden goeden indien hy eenige
heeft zoe ende inder manieren als hy was voer die toecompst
van tvoirs. stuck ende mes$$ imponerende hier op een eewich zwygen
onsen procureur general onsen schoutet van antwerpen ende allen anderen
onsen iusticieren ende officieren behoudelyck dat de voirn. suppliant
voor civile beteringe ende redemptie van zyne goeden gearresteert
ende geinventorieert betalen sal de somme van twee duysent
karolus guldens eens in handen van onse schoutet van antwerpen
#
die gehouden wordt daer aff ontfanck te maekene reekeninge
bewys ende riliqua te doene tonsen proffyte metten anderen
penningen van zynen ontfange ende voirste reffonderen ende betaelen
de redelicke costen van iusticien hier omme gedaen ter taxacie
vanden ghenen van onsen officieren dient behoiren zal ontbieden
daeromme ende bevelen onsen lieven en getruwen die cancellier
ende de luyden van onsen raede in brabant schoutet van antwerpen
ende allen anderen onsen rechteren ende officieren dien dit aengaen sal
dat zy den voirn. suppliant van dese onse gracie ende pardoene
doen laeten ende gedoogen rustelyck ende vredelyck genyeten ende
gebruycken sonder hem te doene noch te laeten geschien eenich
hinder letsel oft moyennesse te contrarien maer zynen persoon
iegenwoirdelyck gevangen soe voirs. es stellen oft doen stellen terstont
ende zonder vertreck tot volcommen delivrancie want ons alzoe
gelieft des toirconden hebben wy onsen segel hieraen doen hangen
eeghenen in onser stadt van bruessele den xven dach van meye
int iaer onsheeren duysent vyfhondert zevenendertich van
onsen keyserycke txviiie ende van onsen rycken van castillien
ende anderen txxiie aldus op de ploye stont gescreven
byden keyser die grave van hoochstraten hooft heeren ian
ruffault ridder heere van neufville tresorier general $$ $$$$$
vincent corneliss gecommitteerde vander financien ende andere
iegewoirdich ende geteeckent g isensart $$ $$
ghecollacionneert tegens die
originale brieven by my
decock